C 72/18

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 72/12)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Bonnezeaux“

Referenčné číslo: PDO-FR-A0926-AM02

Dátum oznámenia: 14. 11. 2019

OPIS A DÔVODY SCHVÁLENEJ ZMENY

1. Zemepisná oblasť

Zemepisná oblasť sa mení takto: „Všetky kroky výroby sa uskutočňujú v zemepisnej oblasti, ktorej rozsah zahŕňa územie tejto obce v departemente Maine-et-Loire podľa oficiálneho zemepisného kódexu z roku 2018: Bellevigne-en-Layon (bývalé územie delegovanej obce Thouarcé).

Kartografická dokumentácia znázorňujúca zemepisnú oblasť je k dispozícii na webovej lokalite Národného inštitútu pre osvedčovanie pôvodu a kvality (Institut national de l’origine et de la qualité).“

Redakčná úprava: v novom zozname administratívnych subjektov sa zohľadňujú zlúčenia alebo iné zmeny v administratívnej zonácii, ku ktorým došlo po schválení špecifikácie. Pre väčšiu právnu istotu sa zosúladil s aktuálnou verziou oficiálneho zemepisného kódexu, ktorý každý rok vydáva INSEE. Rozsah zemepisnej oblasti sa nemení.

Nakoniec sa pre lepšie informovanie verejnosti spomína dostupnosť kartografickej dokumentácie znázorňujúcej zemepisnú oblasť na webovej lokalite INAO.

Bod 6 jednotného dokumentu týkajúci sa zemepisnej oblasti sa mení zodpovedajúcim spôsobom.

2. Oblasť v bezprostrednej blízkosti

V kapitole 1 časti IV bode 3 sa zoznam obcí nahrádza takto:

„Aubigné-sur-Layon, Beaulieu-sur-Layon, Bellevigne-en-Layon (bývalé územia delegovaných obcí Champ-sur-Layon, Faveraye-Mâchelles, Faye-d’Anjou a Rablay-sur-Layon), Blaison-Saint-Sulpice (bývalé územia delegovaných obcí Blaison-Gohier a Saint-Sulpice), Brissac Loire Aubance (bývalé územia delegovaných obcí Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital a Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (bývalé územia delegovaných obcí Chanzeaux a Valanjou), Denée, Doué-en-Anjou (bývalé územie delegovanej obce Brigné), Les Garennes-sur-Loire (bývalé územia delegovaných obcí Juigné-sur-Loire a Saint-Jean-des-Mauvrets), Lys-Haut-Layon (bývalé územie delegovanej obce Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (bývalé územia delegovaných obcí Chavagnes, Martigné-Briand a Notre-Dame-d’Allençon) a Val-du-Layon (bývalé územia delegovaných obcí Saint-Aubin-de-Luigné a Saint-Lambert-du-Lattay).“

Vďaka tomu je možné zohľadniť jednotlivé zlúčenia obcí, ku ktorým došlo od schválenia poslednej verzie špecifikácie. Rozsah oblasti v bezprostrednej blízkosti sa nemení.

Bod 9 jednotného dokumentu týkajúci sa ďalších podmienok sa mení zodpovedajúcim spôsobom.

3. Agroenvironmentálne ustanovenie

V kapitole 1 časti VI bode 2 sa dopĺňa: „Kontrolovaná zasiata alebo spontánna vegetačná pokrývka medzi radmi je povinná. V prípade chýbajúcej vegetačnej pokrývky pestovateľ vykonáva kultiváciu pôdy s cieľom zabezpečiť kontrolu nad spontánnou vegetáciou alebo odôvodní použitie biologických prípravkov schválených verejnými orgánmi v oblasti vinohradníctva. Ak sa na pozemku používajú herbicídy biologickej kontroly, používanie iných herbicídov je zakázané.“

Táto zmena je v súlade so súčasným vývojom postupov prevádzkovateľov v prospech agroekológie v celej vinohradníckej oblasti Anjou. Odráža rastúce zohľadňovanie environmentálnych aspektov v technických postupoch. Podporovaním výskytu vegetačnej pokrývky alebo mechanického odstraňovania burín, prípadne používania biologických prípravkov tieto zmenené postupy vedú k obmedzovaniu používania chemických herbicídov. Toto obmedzovanie herbicídov by malo umožniť posilnenie ochrany vinohradníckych pôd a zachovanie ich prirodzených funkcií (úrodnosť, biodiverzita, biologické čistenie), čo prispieva ku kvalite a autentickosti vína a posilňuje koncept jedinečnosti miesta pôvodu (terroir).

Uvedená zmena nemá vplyv na jednotný dokument.

4. Vyhlásenie začiatku zberu

V kapitole 1 časti VII bode 1 písm. a) sa vypúšťa veta „Dátum začiatku zberu sa určuje podľa ustanovení článku D. 645-6 Zákonníka poľnohospodárstva a morského rybolovu. rybolove“.

Určovanie dátumu začiatku zberu už v súčasnosti nie je potrebné, pretože pestovatelia dnes majú k dispozícii širokú škálu nástrojov, ktoré im umožňujú čo najpresnejšie určiť zrelosť hrozna. Každý pestovateľ má k dispozícii niekoľko nástrojov a zariadení, či už individuálnych alebo kolektívnych, ktoré umožňujú presne určiť optimálny dátum začatia zberu na každom pozemku podľa výrobných cieľov.

Uvedená zmena nemá vplyv na jednotný dokument.

5. Spracovateľská kapacita

V kapitole 1 časti IX bode 1 písm. c) sa veta: „Každý výrobca musí mať vinársku spracovateľskú kapacitu, ktorá sa rovná najmenej 1,4-násobku priemerného výnosu podniku za posledných päť rokov.“ nahrádza vetou: „Každý výrobca musí mať vinársku spracovateľskú kapacitu, ktorá sa rovná najmenej 1,4-násobku priemerného objemu vína vyrobeného za posledných päť rokov.“

V špecifikácii sa neodkazovalo na objemovú kapacitu (vyjadrenú v hl alebo v m3), ale na výnos, to znamená objem úrody vydelený produkčnou plochou (vyjadrený napr. v hl/ha). Navrhovanou zmenou je možné napraviť túto nekonzistentnosť týkajúcu sa vyjadreného množstva bez toho, aby sa zmenila podstata (minimum ostáva stanovené na 1,4-násobok priemerného objemu vína vyrobeného podnikom počas predchádzajúcich hospodárskych rokov).

Uvedená zmena nemá vplyv na jednotný dokument.

6. Uvedenie vín do obehu

V kapitole 1 časti IX bode 5 sa vypúšťa písmeno b) týkajúce sa dátumu uvedenia vín do obehu medzi oprávnenými prevádzkovateľmi skladov.

Uvedená zmena nemá vplyv na jednotný dokument.

7. Prechodné opatrenie

V kapitole 1 časti XI sa dopĺňa, že „Ustanovenia týkajúce sa povinnej kontrolovanej zasiatej alebo spontánnej vegetačnej pokrývky medzi radmi alebo, v prípade chýbajúcej vegetačnej pokrývky, povinnosti pestovateľa vykonať kultiváciu pôdy alebo použiť biologické prípravky s cieľom zabezpečiť kontrolu spontánnej vegetácie, sa nevzťahujú na vinohradnícke pozemky, ktoré existujú ku dňu schválenia tejto špecifikácie a na ktorých je rozstup medzi radmi viniča najviac 1,7 m.“

Prechodné opatrenie umožňuje vyhnúť sa penalizovaniu už existujúcich viníc, ktorých aktuálny spôsob vedenia nie je prispôsobený agroenvironmentálnym ustanoveniam. Vo viniciach s vysokou hustotou, ktoré sa vyznačujú rozstupom medzi radmi najviac 1,7 m, môžu udržiavanie trvalej vegetácie alebo kultivácia pôdy predstavovať technické komplikácie (mechanizácia, vybavenie, nástroje). V nízkych viniciach sa pri vegetácii zvyšuje riziko jarných mrazov. Okrem toho, prítomnosť vegetačnej pokrývky predstavuje konkurenciu z hľadiska zásobovania viníc vodou, ktorá rastie so zvyšujúcou sa hustotou výsadby viniča. Na druhej strane vo viniciach, ktoré budú vysadené po schválení špecifikácie, sa budú musieť vedome dodržiavať zavedené agroenvironmentálne ustanovenia bez ohľadu na hustotu a rozstup medzi radmi.

Uvedená zmena nemá vplyv na jednotný dokument.

8. Vedenie záznamov

V kapitole 2 časti II bode 3 sa slovo „potenciálny“ nahrádza slovom „prirodzený“.

V súlade so spôsobom, akým sú koncipované všetky špecifikácie pre oblasť Anjou Saumur, sa „výrazy „potenciálny obsah alkoholu“ alebo „stupeň“ nahrádzajú výrazom „prirodzený obsah alkoholu“. Týmito úpravami sa zlepšuje čitateľnosť špecifikácie. Cieľom harmonizácie ustanovení týkajúcich sa vedenia záznamov je zjednodušenie vypracovania plánu inšpekcie a kontroly týchto záznamov.

Uvedená zmena nemá vplyv na jednotný dokument.

9. Hlavné body kontroly

Kapitola 3 bola revidovaná s cieľom zabezpečiť súlad znenia hlavných bodov, ktoré sa majú kontrolovať v špecifikáciách pre oblasť Anjou Saumur.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Bonnezeaux

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Ide o tiché biele vína vyrobené z hrozna, ktoré sa zberá prezreté. Sú silné a výrazne sladké v kombinácii s komplexnou ovocnou vôňou (sušené a exotické ovocie, biele kvety...) a jemnou zlatistou farbou so zelenými odleskmi.

Tieto vína majú:

Minimálny prirodzený obsah alkoholu 15 %.

Obsah skvasiteľných cukrov (glukóza + fruktóza) po fermentácii je 51 g/l a viac.

Minimálny skutočný obsah alkoholu je 11 a 12 pre vína s prirodzeným obsahom alkoholu nižším ako 19 %.

Celkový obsah kyselín a celkový obsah oxidu siričitého sa stanovujú v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť v miliekvivalentoch na liter Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Osobitný enologický postup

Obohacovanie je povolené podľa pravidiel vymedzených v špecifikácii.

Používanie čipsov dreva je zakázané.

Vína dozrievajú najmenej do 15. marca roku nasledujúceho po zbere.

Okrem podmienok uvedených vyššie musia použité enologické postupy spĺňať požiadavky stanovené na úrovni EÚ a v Zákonníku poľnohospodárstva a morského rybolovu.

Hustota

Postup pestovania

Minimálna hustota výsadby viniča je 4 000 krov na hektár. Rozstup medzi radmi viniča nesmie byť väčší ako 2,5 m a vzdialenosť medzi krami viniča v jednom rade nesmie byť menšia ako 1 m. V prípade vinohradníckych pozemkov s hustotou výsadby viniča menšou ako 4 000 krov/ha ale väčšou alebo rovnajúcou sa 3 300 krom/ha sa môže pri úrode uplatniť právo na použitie CHOP pod podmienkou dodržania ustanovení týkajúcich sa pravidiel vyväzovania viniča a výšky lístia stanovených v špecifikácii. Rozstup medzi radmi viniča na pozemkoch nesmie byť väčší ako 3 m a vzdialenosť medzi krami viniča v jednom rade nesmie byť menšia ako 1 m.

Rez

Postup pestovania

Rez viniča sa vykonáva najneskôr do 30. apríla systémom zmiešaného rezu s najviac 12 očkami na jeden ker. Vo fenologickej fáze, keď má rastlina 11 alebo 12 listov, musí byť počet plodonosných výhonkov za rok na jeden ker najviac desať.

Zber

Postup pestovania

Hrozno sa zberá ručne postupným triedením.

Zavlažovanie

Postup pestovania

Zavlažovanie je zakázané.

b) Maximálne výnosy

30 hektolitrov na hektár.

6. Vymedzená zemepisná oblasť

Všetky kroky výroby sa uskutočňujú v zemepisnej oblasti, ktorej rozsah zahŕňa územie tejto obce v departemente Maine-et-Loire podľa oficiálneho zemepisného kódexu z roku 2018: Bellevigne-en-Layon (bývalé územie delegovanej obce Thouarcé).

Kartografická dokumentácia znázorňujúca zemepisnú oblasť je k dispozícii na webovej lokalite Národného inštitútu pre osvedčovanie pôvodu a kvality (Institut national de l’origine et de la qualité).

7. Hlavné muštové odrody

Chenin B

8. Opis súvislostí

1. Podrobné údaje o zemepisnej oblasti

a) Opis prírodných faktorov, ktoré sú rozhodujúce pre súvislosť

Zemepisná oblasť nachádzajúca sa v srdci vinohradníckej oblasti Anjou bola v roku 2018 obmedzená na jedinú delegovanú obec Thouarcé. Územie tejto obce v departemente Maine-et-Loire rozdeľuje rieka Layon. Na pravom brehu rieky na vrchole strmého svahu nad ňou čnie osada „Bonnezeaux“. Názov osady „Bonnezeaux“ je podľa všetkého odvodený od zdrojov železitej vody.

Vinica sa nachádza na troch za sebou nasledujúcich svahoch orientovaných na juhozápad: „La Montagne“, „Beauregard“ a „Fesles“, ktoré tvoria pás s dĺžkou 2 800 metrov a šírkou 500 metrov. Tieto svahy majú sklon približne 15 % až 20 %, ktorý je obzvlášť výrazný na západnom svahu „Beauregard“, ako aj na strednom svahu výstižne nazvanom „La Montagne“, ktorého úpätie sa nachádza v blízkosti osady „Petit Bonnezeaux“. Severne od týchto troch vymedzených svahov sa nachádza mierne zvlnená planina s priemernou nadmorskou výškou 90 metrov, zatiaľ čo rieka Layon preteká údolím v nadmorskej výške 29 metrov.

Geologické podložie patrí do „série Saint-Georges-sur-Loire“, t. j. bridlicovo-pieskovcového komplexu datovaného od vrchného ordoviku po spodný devón. Niekedy je prekryté, najmä na svahu „Fesles“, štrkovito-hlinitými alebo piesčito-hlinitými formáciami cenomanu. Erózia spôsobila odhalenie bridlicového podložia, zatiaľ čo na zadnej strane a na planine zostali piesky a hliny na svojom mieste. Pôdy pozemkov presne vymedzených na zber hrozna sú plytké, veľmi bohaté na hrubé častice a majú sivo zelenkavú, niekedy vínovo červenú farbu. Zásoby vody v týchto pôdach sú menšie ako 100 milimetrov a pôdy majú vynikajúcu drenážnu schopnosť.

Zemepisná oblasť má mierne oceánske podnebie so slabými zrážkami a je chránená pred oceánskou vlhkosťou vyššími členitými územiami Choletais a Mauges. Svahy sú lokálne otvorené prevládajúcim juhozápadným a západným vetrom. Ročné zrážky sa pohybujú približne od 550 milimetrov do 600 milimetrov, zatiaľ čo na reliéfoch Choletais a Mauges je to viac ako 800 milimetrov. Počas vegetačného cyklu viniča sú zrážky o približne 100 milimetrov nižšie v porovnaní s priemerom departementu. Južná flóra, ktorá rastie špeciálne na týchto svahoch, svedčí o uvedenej relatívnej suchosti a vyššej teplote ako v okolitých oblastiach.

b) Opis ľudských faktorov, ktoré sú rozhodujúce pre súvislosť

Odroda chenin B, ktorá pravdepodobne pochádza z oblasti Anjou, našla v „Bonnezeaux“ ideálne miesto. Táto odolná odroda prejavuje svoj potenciál v situáciách s veľmi obmedzenými pôdnymi podmienkami.

Vinohradníci veľmi rýchlo pochopili dôležitosť jej zberu v pokročilom štádiu zrelosti a podľa osobitných postupov. Gróf Odart v roku 1845 vo svojom „Traité des cépages“ (Rozprava o muštových odrodách) uvádza: „Treba tiež pridať podmienku jeho zberu len v pokročilej zrelosti, ako tej, ktorú zvykne dosiahnuť v deň Všetkých svätých, keď na šupke zmäknutej dažďami začína vznikať hniloba.“ Prezretie hrozna je teda neoddeliteľnou súčasťou zberu úrody. Jullien vo svojom diele „Topographie de tous les vignobles connus“ (Topografia všetkých známych vinohradov) z roku 1816 uvádza, že: „V dobrých ročníkoch sa zber vykonáva opakovane; z prvých dvoch zberov, ktoré tvorí iba najzrelšie hrozno, sa vyrobí víno dodávané do zahraničia; víno z tretieho zberu slúži na domácu spotrebu…“

Vďaka zisteniam výrobcov v priebehu generácií a ich následnej analýze sa vína „Bonnezeaux“ zaradili medzi najlepšie vína z oblasti Anjou. Anglický geograf William Guthrie (1708-1770) v preklade svojej „Nouvelle Géographie Universelle“ (Nová geografia sveta) z roku 1802 uvádza: „Vína z Anjou možno rozdeliť do troch tried. Hrozno na výrobu vín tvoriacich prvú triedu pochádza z obcí Faye, Saint-Lambert, Rablé, Maligny, Chavagne a Thouarcé, z vinohradníckej oblasti, z ktorej pochádzajú vína Bonnezeaux.“

Prestíž vinohradníckej oblasti Bonnezeaux bola uznaná počas všetkých ďalších období. Kríza spôsobená voškou viničovou výrazne spomalila jeho rozvoj a zásobovaný zostal iba miestny trh. Vďaka dynamike a serióznemu prístupu združenia výrobcov „Bonnezeaux“, ktorí sa snažili zachovať nízke výnosy a postupy postupného triedenia, došlo k opätovnému návratu na francúzsky trh a k neskoršiemu opätovnému preniknutiu za jeho hranice. Chránené označenie pôvodu „Bonnezeaux“ bolo uznané 6. novembra 1951.

2. Informácie o kvalite a vlastnostiach výrobku

Tieto vína sa cenia pre ich silu. Ich výrazná sladkosť spojená s vysokým obsahom skvasiteľných cukrov je sprevádzaná často komplexnou ovocnou vôňou (sušené ovocie, exotické ovocie, biele kvety...), ktorú by za často jemnou zlatistou farbou so zelenými odleskmi nikto nečakal. Rovnováha medzi kyslosťou, alkoholom a vláčnosťou umožňuje vínam dospieť v priebehu rokov k ešte väčšej komplexnosti.

3. Príčinný vzťah

Táto vinohradnícka oblasť so svojimi strmými svahmi orientovanými na juhozápad a s plytkými a štrkovitými pôdami s výnimočnými tepelnými vlastnosťami poskytuje priaznivé podmienky na skorý vegetačný cyklus a dozrievanie odrody chenin B. Prevažujúce vetry vanúce na svahoch v kombinácii s veľmi nízkym zásobovaním viniča vodou na skeletových pôdach umožňujú koncentráciu bobúľ vädnutím alebo vysušením na kre, ktoré je pre túto vinohradnícku oblasť charakteristické. Pestovateľom sa podarilo tieto osobitosti využiť. Veľmi nízke výnosy poukazujú na skutočnosť, že vinohradníci sa sústreďujú na kvalitu hrozna.

Neskorý zber odrody chenin B na týchto svahoch systémom postupného triedenia zameraného na výber veľmi zrelého hrozna umožnil, aby sa z vín „Bonnezeaux“ stali také vychýrené vína. História a dobré meno vín „Bonnezeaux“ sú úzko späté s históriou a dobrým menom vín z oblasti Anjou a „Coteaux du Layon“.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a zrenie vín, tvorí územie týchto obcí departementu Maine-et-Loire podľa oficiálneho zemepisného kódexu z roku 2018:

Aubigné-sur-Layon, Beaulieu-sur-Layon, Bellevigne-en-Layon (bývalé územia delegovaných obcí Champ-sur-Layon, Faveraye-Mâchelles, Faye-d’Anjou a Rablay-sur-Layon), Blaison-Saint-Sulpice (bývalé územia delegovaných obcí Blaison-Gohier a Saint-Sulpice), Brissac Loire Aubance (bývalé územia delegovaných obcí Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital a Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (bývalé územia delegovaných obcí Chanzeaux a Valanjou), Denée, Doué-en-Anjou (bývalé územie delegovanej obce Brigné), Les Garennes-sur-Loire (bývalé územia delegovaných obcí Juigné-sur-Loire a Saint-Jean-des-Mauvrets), Lys-Haut-Layon (bývalé územie delegovanej obce Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (bývalé územia delegovaných obcí Chavagnes, Martigné-Briand a Notre-Dame-d’Allençon) a Val-du-Layon (bývalé územia delegovaných obcí Saint-Aubin-de-Luigné a Saint-Lambert-du-Lattay).

Označovanie: nepovinné údaje

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

— Písmo použité pri uvádzaní nepovinných náležitostí, ktorých používanie môžu podľa ustanovení Únie regulovať členské štáty, nesmie byť vyššie, širšie ani hrubšie ako dvojnásobok veľkosti písma tvoriaceho názov chráneného označenia pôvodu.

Označovanie: zemepisné označenie „Val de Loire“

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Zemepisné označenie „Val de Loire“ musí byť uvedené písmom, ktoré nesmie byť vyššie ani širšie ako dve tretiny veľkosti písma, ktorým je uvedený názov chráneného označenia pôvodu.

Označovanie: užšia zemepisná jednotka

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: – ide o miestny názov zapísaný v katastri, – je uvedená v hlásení o úrode. Písmo použité pri uvádzaní názvu katastrálneho územia nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-9d4179cc-6768-4be5-bd1b-2e66d9483314

(1) Ú. v. ES L 9, 11.1.2019, s. 2.